CELEX: 32019D1708
Language: lt
Date: 1570406400000
Title: Tarybos sprendimas (ES) 2019/1708 2019 m. spalio 7 d. kuriuo nustatoma pozicija, kurios turi būti laikomasi Europos Sąjungos vardu Pasaulio prekybos organizacijos generalinėje taryboje, dėl sprendimo dėl PPO įsipareigojimų vykdymo atidėjimo, leidžiančio Jungtinėms Valstijoms taikyti lengvatinį muitų tarifų režimą pagal Jungtinių Valstijų Karibų jūros baseino ekonomikos atgaivinimo aktą (CBERA), pratęsimo priėmimo

11.10.2019   
               
               
                  LT
               
               
                  Europos Sąjungos oficialusis leidinys
               
               
                  L 260/48
               
            
         TARYBOS SPRENDIMAS (ES) 2019/1708
         2019 m. spalio 7 d.
         kuriuo nustatoma pozicija, kurios turi būti laikomasi Europos Sąjungos vardu Pasaulio prekybos organizacijos generalinėje taryboje, dėl sprendimo dėl PPO įsipareigojimų vykdymo atidėjimo, leidžiančio Jungtinėms Valstijoms taikyti lengvatinį muitų tarifų režimą pagal Jungtinių Valstijų Karibų jūros baseino ekonomikos atgaivinimo aktą (CBERA), pratęsimo priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Marakešo susitarimas dėl Pasaulio prekybos organizacijos įsteigimo (toliau – PPO steigimo sutartis) įsigaliojo 1995 m. sausio 1 d.;
                  
               
                     (2)
                  
                  
                     PPO steigimo sutarties II straipsnio 2 dalyje numatyta, kad „sutartys ir su jomis susiję dokumentai, įtraukti į PPO steigimo sutarties 1, 2 ir 3 priedus (toliau – daugiašalės prekybos sutartys) yra PPO steigimo sutarties sudėtinė dalis ir yra privaloma visoms PPO narėms.“;
                  
               
                     (3)
                  
                  
                     vadovaujantis IX straipsnio 3 dalimi, išskirtinėmis aplinkybėmis Ministrų konferencija gali nuspręsti netaikyti PPO steigimo sutartimi ar bet kuria iš daugiašalių prekybos sutarčių narei nustatytą įpareigojimą;
                  
               
                     (4)
                  
                  
                     PPO steigimo sutarties IX straipsnio 3 ir 4 dalyse nustatytos įsipareigojimų, susijusių su į PPO steigimo sutarties 1A, 1B arba 1C priedą įtrauktomis daugiašalėmis prekybos sutartimis ir jų priedais, netaikymo suteikimo procedūros;
                  
               
                     (5)
                  
                  
                     vadovaujantis PPO steigimo sutarties IV straipsnio 1 dalimi, Ministrų konferencija turi įgaliojimus priimti sprendimus visais klausimais, kuriuos numato bet kuri iš daugiašalių prekybos sutarčių;
                  
               
                     (6)
                  
                  
                     vadovaujantis PPO steigimo sutarties IV straipsnio 2 dalimi, kai nevyksta Pasaulio prekybos organizacijos (PPO) ministrų konferencijos susirinkimai, jos funkcijas vykdo PPO generalinė taryba;
                  
               
                     (7)
                  
                  
                     vadovaujantis PPO steigimo sutarties IX straipsnio 1 dalimi, PPO sprendimus paprastai priima bendru sutarimu;
                  
               
                     (8)
                  
                  
                     1985 m. vasario 15 d. Jungtinėms Valstijoms buvo leista nevykdyti įsipareigojimų pagal 1994 m. Bendrojo susitarimo dėl muitų tarifų ir prekybos (GATT 1994) I straipsnio 1 dalį laikotarpiu nuo 1984 m. sausio 1 d. iki 1995 m. rugsėjo 30 d.1995 m. lapkričio 15 d. narės pratęsė įsipareigojimų vykdymo atidėjimą iki 2005 m. rugsėjo 30 d., o 2009 m. gegužės 29 d. – iki 2014 m. gruodžio 31 d.2015 m. gegužės 5 d. narės pratęsė įsipareigojimų pagal GATT 1994 I straipsnio 1 dalį vykdymo atidėjimą iki 2019 m. gruodžio 31 d. ir išplėtė jo taikymą į jį įtraukiant GATT 1994 XIII straipsnio 1 ir 2 dalis tiek, kiek tai būtina, kad Jungtinės Valstijos pagal Karibų jūros baseino ekonomikos atgaivinimo akto (CBERA) nuostatas įvardytų lengvatomis besinaudojančių šalių kilmės reikalavimus atitinkantiems importuojamiems produktams galėtų taikyti bemuitį režimą;
                  
               
                     (9)
                  
                  
                     vadovaudamosi PPO steigimo sutarties IX straipsnio 3 ir 4 dalimis, Jungtinės Valstijos generalinei tarybai pateikė prašymą priimti sprendimą pratęsti galiojantį PPO įsipareigojimų vykdymo atidėjimą, kad Jungtinėms Valstijoms būtų leista laikotarpiu nuo 2020 m. sausio 1 d. iki 2025 m. rugsėjo 30 d. reikalavimus atitinkantiems Centrinės Amerikos ir Karibų jūros šalių ir teritorijų kilmės produktams taikyti bemuitį režimą pagal CBERA;
                  
               
                     (10)
                  
                  
                     Jungtinės Valstijos prašymą grindžia tuo, kad Karibų jūros baseino šalyse, visų pirma Haityje, vyrauja skurdas ir nestabilumas. Pagal CBERA taikomomis lengvatomis siekiama išplėsti ekonomines galimybes ir padėti regionui siekti didesnio stabilumo ir klestėjimo;
                  
               
                     (11)
                  
                  
                     pratęsus įsipareigojimų vykdymo atidėjimą nebūtų neigiamai paveikta nei Sąjungos ekonomika, nei Sąjungos prekybos ryšiai su to atidėjimo lengvatomis besinaudojančiomis šalimis. Be to, Sąjunga remia kovos su skurdu ir stabilumo skatinimo veiksmus;
                  
               
                     (12)
                  
                  
                     tikslinga pagal SESV 218 straipsnio 9 dalį nustatyti poziciją, kurios Sąjungos vardu turi būti laikomasi generalinėje taryboje, pritariant Jungtinių Valstijų prašymui pratęsti įsipareigojimų vykdymo atidėjimą, nes įsipareigojimų vykdymo atidėjimo pratęsimas bus privalomas PPO narėms,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Europos Sąjungos vardu turi būti laikomasi Pasaulio prekybos organizacijos generalinėje taryboje, yra pritarti PPO įsipareigojimų vykdymo atidėjimui, kuriuo Jungtinėms Valstijoms nuo 2020 m. sausio 1 d. iki 2025 m. rugsėjo 30 d. leidžiama taikyti lengvatinį muitų tarifų režimą reikalavimus atitinkantiems Centrinės Amerikos ir Karibų jūros šalių ir teritorijų kilmės produktams pagal Karibų jūros baseino ekonomikos atgaivinimo aktą.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2019 m. spalio 7 d.
            
               
                  Tarybos vardu
               
               
                  Pirmininkė
               
               A.-M. HENRIKSSON